"Fuck dig so" og "muslimer er de fejeste mennesker på jorden" er nogle af de ytringer, som optræder i debatten.

Konsekvensen er jo, at folk simpelthen ikke vil være med og afstår fra at bruge deres ytringsfrihed. På den måde bliver den demokratiske samtale fattigere Lumi Zuleta, INstitut for Menneskerettigheder

Kommentarerne er endda indsamlet, efter mediernes moderatorer har haft 12 timer til at fjerne det værste, så de er tilsyneladende gået igennem, uden at medierne har grebet ind.

- Det siger noget om, at medierne ikke rigtig har fundet nøglen til, hvordan man skal håndtere de hadefulde kommentarer, siger projektleder Lumi Zuleta fra Institut fra Menneskerettigheder, der står bag undersøgelsen og uddyber:

- Der skal være plads til uenigheder. Men der er en klar grænse, og den går, hvor hadet rettes mod personer, alene fordi man for eksempel er kvinde, muslim eller stemmer på Dansk Folkeparti.

Er tonen på Facebook for hård? Deltag i debatten på DR Nyheders Facebook-side.

Bryske kommentarer bremser debatten

Lumi Zuleta mener, at hadefulde ytringer skader den demokratiske debat. Hun anbefaler, at medierne holder et skarpere øje med kommentarfelterne på Facebook.

- Konsekvensen er jo, at folk simpelthen ikke vil være med og afstår fra at bruge deres ytringsfrihed. På den måde bliver den demokratiske samtale fattigere, siger hun.

TONEN BREMSER DEBATTEN I en undersøgelse lavet af Danmarks Statistik svarede 50 procent af de adspurgte mænd og kvinder, at tonen i debatter på sociale medier, afholder dem fra at udtrykke deres mening og deltage i debatten. Kilde: Danmarks Statistiks Folkemødeundersøgelse 2016

Medier burde tage ansvar for Facebook-debatter

Det er mediernes opgave at sikre, at debatten under deres Facebook-opslag ikke løber løbsk, mener Jannie Møller Hartley, lektor i journalistik på Roskilde Universitet.

- Man skal være sig sit ansvar bevidst på samme måde som for det, man trykker i en avis eller bringer i et radio- eller tv-debatprogram. Jeg synes ikke, principperne er så meget anderledes, men det er lidt som om, medierne glemmer det, når vi har med Facebook at gøre.

Derfor burde TV2 og DR for eksempel kun lægge Facebook-opslag ud, hvis de har kræfter til at holde et vågent øje med kommentarerne i den efterfølgende debat, mener hun.

- Det er en ny og mere omfangsrig rolle, og det kræver rigtig mange ressourcer, hvis man ønsker den debat. Og ellers må man jo lukke for den.

Når ikke at tjekke alle kommentarer

Både på DR og TV2 er der medarbejdere, som i løbet af dagen holder øje med debatterne og fjerner de mest rabiate eller ulovlige ytringer.

Men med omkring 5.000 kommentarer på Facebook-siden hver eneste dag, kan det være svært at fange alt, forklarer Kristoffer Pinholt, der er chefredaktør for digitalt indhold på Tv2.

- Vi gør rigtigt meget for at luge ud i kommentarerne og sørge for at sikre en god debattone, så alle kan få en god oplevelse, når de debatterer på vores Facebook-side. Men det er klart - vi vil overse nogle kommentarer.

Heller ikke på DR når man at læse alle kommentarerne igennem, forklarer Christian Lindhardt, der er redaktionschef for DR Nyheders indhold på web- og mobil.